
LĒMUMS
Jūrmalā
	2026. gada 27. augustā
	
	Nr.
	429


	Par zemesgabala daļas Skolas ielā 40, Jūrmalā, iegādi
	(protokols Nr. 10, 8. punkts)


Īpašuma tiesības uz zemesgabalu Skolas ielā 40, Jūrmalā, kadastra Nr. 1300 020 1801, zemes vienības kadastra apzīmējums 1300 020 0132, ar kopējo platību 3068 m2, (turpmāk – zemesgabals) nostiprinātas: Jūrmalas pilsētas pašvaldībai – 72/100 domājamās daļas un Vārds Uzvārds – 28/100 domājamās daļas, Jūrmalas pilsētas zemesgrāmatas nodalījumā Nr. 909.

Saskaņā ar Jūrmalas valstspilsētas Teritorijas plānojumu, kas apstiprināts ar Jūrmalas pilsētas domes 2012. gada 11. oktobra saistošajiem noteikumiem Nr. 42 “Par Jūrmalas pilsētas Teritorijas plānojuma grafiskās daļas, teritorijas izmantošanas un apbūves noteikumu apstiprināšanu”, kurā veikti grozījumi ar Jūrmalas domes 2024. gada 25. janvāra saistošajiem noteikumiem Nr. 2 “Par Jūrmalas valstspilsētas teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”, zemesgabals atrodas Publiskās apbūves teritorijā (P18), kā arī teritorijā ar īpašiem nosacījumiem: Teritorijas, kurās ierīkojamas centralizētas ūdensapgādes un kanalizācijas sistēmas (TIN118).

Zemesgabalam saskaņā ar Aizsargjoslu likumu noteikti šādi apgrūtinājumi:

· Baltijas jūras un Rīgas jūras līča ierobežotas saimnieciskās darbības joslas teritorija;

· ievērot ķīmisko aizsargjoslu ap pazemes ūdens ņemšanas vietu;

· ievērot Skolas ielas un Nometņu ielas sarkanās līnijas, ko apliecina arī Jūrmalas valstspilsētas administrācijas (turpmāk – Administrācija) Pilsētplānošanas pārvaldes 2023. gada 7. decembra izziņa Nr. 14-2/85.

Ņemot vērā, ka uz neapbūvētā zemesgabala daļas atrodas komunikācijas un sabiedriskā transporta pieturvieta, kā arī transportlīdzekļu stāvlaukumu nodrošināšana ir pašvaldības funkcija, Jūrmalas pilsētas pašvaldība jau 2009. gadā kā mērķi ir noteikusi neapbūvēto zemesgabalu izmantot pašvaldības vajadzībām. Izskatot attīstības plānošanas dokumentus, Jūrmalas valstspilsētas attīstības programmu 2023.–2029. gadam (apstiprināta ar 2022. gada 15. septembra Jūrmalas domes lēmumu Nr. 409), tai skaitā Investīciju plānu un Rīcības plāna prioritātes, plānots: Jaunu autostāvvietu izbūve pilsētas satiksmes infrastruktūras pilnveidei, tādēļ zemesgabals nepārprotami ir nepieciešams Jūrmalas valstspilsētas pašvaldībai (turpmāk – pašvaldība) autonomo funkciju nodrošināšanai, kas atbilst visas sabiedrības interesēm.

Pašvaldību likuma 10. panta pirmās daļas 16. punkts noteic, ka, domes kompetencē ir lemt par nekustamā īpašuma iegūšanu. Savukārt Pašvaldību likuma 4. panta pirmās daļas 2. punkts cita starpā noteic, ka pašvaldības autonomā funkcija ir gādāt par pašvaldības administratīvās teritorijas labiekārtošanu.

Ņemot vērā, ka zemesgabals atrodas pašvaldības un fiziskas personas kopīpašumā, kas nepieciešams pašvaldības autonomo funkciju nodrošināšanai, lai izvērtētu jautājumu par zemesgabala daļas iegādi, Administrācija uzdeva sertificētam vērtētājam noteikt zemesgabala tirgus vērtību. Sertificēts vērtētājs SIA “Vindeks”, reģistrācijas Nr. 40003562948, 2023. gada 1. decembrī noteica zemesgabala tirgus vērtību 103 000,00 euro, attiecīgi zemesgabala 28/100 domājamās daļas tirgus vērtība ir 28 840,00 euro.


Jautājums par fiziskai personai piederošās zemesgabala daļas iegādi tika izskatīts Jūrmalas domes Attīstības un vides jautājumu komitejas (turpmāk – Komiteja) 2024. gada 12. janvāra sēdē (Protokols Nr. 1.2-21/1). Komiteja nolēma izteikt priekšlikumu zemesgabala kopīpašniekam par to, ka pašvaldība ir gatava izbeigt kopīpašumu un pašvaldības autonomās funkcijas izpildes nodrošināšanai iegādāties zemesgabala 28/100 domājamās daļas par sertificēta vērtētāja noteikto tirgus vērtību 28 840,00 euro (divdesmit astoņi tūkstoši astoņi simti četrdesmit euro un 00 centi).

Administrācija ir saņēmusi zemes kopīpašnieka 2026. gada 28. jūlija iesniegumu (reģistrēts Administrācijas lietvedības sistēmā 2026. gada 31. jūlijā ar Nr. 1.1-39/26S-9461), kurā zemes kopīpašnieks apliecina, ka piekrīt pašvaldības piedāvājumam izbeigt kopīpašuma tiesiskās attiecības un pārdot zemesgabala daļu.
Pamatojoties uz Pašvaldību likuma 4. panta pirmās daļas 2. punktu, 10. panta pirmās daļas 16. punktu un 73. panta ceturto daļu, kā arī ņemot vērā Jūrmalas domes Pilsētsaimniecības un transporta jautājumu komitejas 2026. gada 11. augusta sēdes atzinumu (protokols Nr. 1.2-11/58), Jūrmalas dome nolemj:

1. Iegādāties zemesgabala 28/100 domājamās daļas par sertificēta vērtētāja Sabiedrības ar ierobežotu atbildību “Vindeks” noteikto tirgus vērtību 28 840,00 euro (divdesmit astoņi tūkstoši astoņi simti četrdesmit euro un 00 centi) pašvaldības autonomās funkcijas izpildes nodrošināšanai.
2. Pilnvarot Administrāciju pašvaldības vārdā noslēgt zemesgabala 28/100 domājamo daļu pirkuma līgumu. 

3. Administrācijas Īpašumu pārvaldes Pašvaldības īpašumu nodaļai organizēt šī lēmuma 2. punktā minētā pirkuma līguma noslēgšanu.

4. Uzdot Administrācijas Centralizētajai grāmatvedībai ne vēlāk kā viena mēneša laikā pēc zemesgabala daļas pirkuma līguma noslēgšanas nodrošināt šī lēmuma 1. punktā minētā zemesgabala daļas pirkuma summas samaksu.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

3

